*Tale ved Sankt Hans aften 2016*

Tak for, at I har inviteret mig til at holde båltalen her, i Bakkerne ved Pedersker, det er jeg meget beæret over.

Jeg fik at vide, at emnet var helt frit og det er jo ligesom at få en fristil for. Jeg har valgt noget, som mange politikere benytter sig af i øjeblikket, nemlig at stille et spørgsmål, som jeg selv har tænkt mig at svare på.

Spørgsmålet er, om verden er blevet bedre?

Ja, det synes jeg bestemt, at den er.

Vi er nu 2 generationer, som har levet i Danmark, et liv helt uden krig. Der er meget færre fattige mennesker ude i verden og langt flere som nu en så velhavende, at de tilhører middelklassen.

Da jeg var barn, var vi bange for atomkrig. Jeg havde en veninde, hvis far byggede et nyt hus med atomsikker kælder med dåsemad og pulvermælk på hylderne. Vi var også bange for russerne. Siden har jeg levet et liv i stor tryghed, uden at være bange for noget og med en fornemmelse af at mulighederne var uendelige.

Mine og jeres børn har mange flere muligheder end vi andre havde, da vi var børn. De rejser i hele verden. Har ting jeg ikke drømte om at eje. De har fået en god uddannelse og været en del af et sundhedssystem, som hele tiden bliver bedre. Vi har alle haft tekniske hjælpemidler, som betyder mindre nedslidende arbejde og vi er vokset op på en god og rigelig kost. Det betyder, at vi lever længere end nogensinde før.

Også ude i verden omkring os får folk det bedre. Børnedødeligheden er faldet væsentligt. Vi kan stoppe sygdomsudbrud som Ebola i Afrika og med vaccinationer kan vi udrydde sygdomme helt. Da jeg læste på landbohøjskolen i 70. erne og 80. erne, var vores immunologibog en lille tynd en. Nu har de studerende flere tykke bøger om emnet og noget tyder på, at immunologisk behandling kommer til at erstatte både kemobehandlinger og antibiotika indenfor en overskuelig årrække.

Middelklassen vokser i rigtig mange lande. Det betyder, at ordet Ulande får en helt anden betydning. Det er ikke underudviklede lande, men i stedet lande i en rivende udvikling på et niveau, som hastigt nærmer sig det, vi i den vestlige verden tager for givet.

Alt dette betyder, at der bliver mange flere forbrugere af f.eks. vand, energi, mad og forskellige råstoffer, som ikke findes i ubegrænsede mængder. Hvis der skal være nok til alle, må vi finde ud af at dele. Vi skal også finde ud af at forurene mindre. Når der bliver mange flere som forbruger, bliver der også mere affald, som vi risikerer at drukne i, helt bogstaveligt. Det er en udfordring, som kræver samarbejde på globalt plan. Også klimaudfordringerne kræver, at vi samarbejder. Derfor er det meget positivt, når man på hjemmesiden ” Verdens bedste nyheder”, kan læse om de 17 nye mål, verdens ledere i fælleskab har sat for en udvikling henimod større lighed, bæredygtig økonomi, mindre fattigdom og færre sygdomme. Mål som man regner med at nå inden 2030. En fantastisk verden, hvor vi i fællesskab løser de problemer naturen og vi selv skaber for hinanden.

Er verden så kun blevet bedre?

Nej. Jeg har i mange år været overbevist om, at den tryghed jeg selv er vokset op i, selvfølgelig ville fortsætte. Men jeg kan mærke, at frygten er begyndt at snige sig ind på mig. Frygten for at mine børnebørns liv alligevel ikke vil blive bedre end mine børns. Frygten for at vi igen vil få krige i Europa. Det er, som om historien gentager sig, som om vi ikke har lært noget. Noget af den retorik vi hører lige nu, ligner den der hørtes i Tyskland i 30’erne og på Balkan i 90. erne. DET synes jeg er skræmmende, at mennesker stadig kan skræmmes til at blive bange for hinanden. Jeg tror IKKE på at verden bliver et bedre sted, hvis vi maner fjendebilleder frem og frygter hinanden. Det vi skal frygte er ekstremisme i alle dens afskygninger.

Hvad er så årsagen til, at vi tilsyneladende ikke er blevet klogere og bare er på vej til at gentage historien?

Jeg tror, at en væsentlig forklaring er, at vi ikke har fået alle med. I det fremskridt, der har været i Danmark og i Verden gennem de sidste årtier, har vi glemt nogen, nogen som ikke er kommet på toget, da det begyndte at køre, nogen hvis uddannelse og sundhedsstatus ikke er lige så god som resten af befolkningens. I et velfungerende samfund, søger man for, at alle er med, også de som har brug for ekstra hjælp. Måske er vi også blevet alt for fokuserede på de materielle ting. Måske var vi bedre til at passe på hinanden i ”Gamle dage”, måske var vi mere sammen med hinanden sådan i helt bogstavelig forstand og ikke bare venner på Facebook. Det er, som om de fællesskaber, vi har opbygget ikke bliver betragtede som værdigfulde, det er så let at finde fejl og ville ud af noget eller væk fra noget. Men vi har brug for fælleskaber for at finde løsninger på det, der angår os alle. Derfor håber jeg, at englænderne i dag har valgt at blive i EU og i stedet for at søge væk bliver og kæmper for at ændre på tingene indefra. Jeg mener, at EU er den bedste fredsbevarende opfindelse, der nogen sinde er gjort og frygter for konsekvenserne, hvis vi i stedet vælger at hejse bomme og være os selv nok. Løsningen på de udfordringer vi står overfor, med klimaforandringer og mangel på råstoffer, som fører til at der bliver krige og folk flygter, er IKKE at vi lukker os inde hos selv og kæmper imod ”de andre”. Men at vi finder sammen i fælleskaber og finde varige løsninger som sikre alle mennesker et godt og trygt liv.

Efter en oplevelse som Folkemødet vælger jeg dog at tro på, at vi KAN få det til at fungere. Det kan lade sig gøre at være i dialog på ægte demokratisk vis, at lytte, mere end vi taler og at inddrage alle. Mennesker fra andre dele af verden kommer hertil og er fascinerede af den danske måde at gøre tingene på. Det giver mig håb for fremtiden. Vi ved godt hvordan, så er det bare om at holde fast i den viden og komme i gang.

 Island har jo lige vist, til fodbold EM, at man ikke behøver at være stor for at måle sig med de bedste, man skal bare gå all in og tro på sig selv.

Tak for jeres opmærksomhed og fortsat god aften.